Norsk Redaktørforening

Styremøte 2019-09-24 Oslo

RKN

**Sak 2019-40: NRs teknologigruppe – oppnevning og mandat**

Et av hovedmålene i handlingsplanen som ble vedtatt på NRs landsmøte i Bergen 8. mai, var «NR skal bidra til et teknologiløft blant norske redaktører».

Et av tiltakene under dette hovedmålet er etablering av NRs teknologigruppe, og styret var positive til opprettelsen av gruppen med Ingeborg Volan som leder. I møtet 12. juni gjorde styret følgende vedtak: Sekretariatet utarbeider forslag til mandat og sammensetning av NRs teknologiutvalg og legger det fram for styret i møtet 24. september.

29. august ble det gjennomført et idemøte om teknologiutvalget med deltakere fra ulike deler av bransjen. Felles for deltakerne var at de er redaksjonelle ledere, med ansvar og/eller interesse for journalistisk utvikling og teknologi i sine mediehus.

Leder for NRs teknologiutvalg, Ingeborg Volan, foreslo følgende innsatsområder for gruppen:

* Etikk
* Policyutvikling
* Kompetanse
* Nye muligheter

I møtet kom en rekke innspill, både til hvilke områder som bør prioriteres og til praktisk organisering av arbeidet. Sekretariatet har etterpå arbeidet videre med saken, og legger fram følgende forslag til mandat:

Norsk Redaktørforenings teknologigruppe skal bidra til å løfte NR, regionforeningene og redaktøren på følgende områder:

1. KOMPETANSE: Øke redaktørenes kompetanse på ny teknologi knyttet til utøvelsen av redaktørrollen gjennom erfaringsdeling, veiledere og nye møteplasser.
2. NYE MULIGHETER: Formidle informasjon og bidra til utveksling av erfaring om utvikling av journalistikk, hvilke muligheter som finnes og hvordan vi best tar dem i bruk.
3. ETIKK: - Veilede redaktørene på nye områder som utfordrer presseetikken f eks kildevern, kildekritikk og personalisering/algoritmestyring.
4. POLITIKKUTFORMING - Bidra med innspill til NR-sekretariatet og - styret ved utvikling av ny politikk på medieområdet.

**Konkrete ideer til tiltak:**

KOMPETANSE:

* Spørreundersøkelse til NR-medlemmene - hvilken kompetanse har de størst behov for?
* Teknologiordbok – forklarer begreper som algoritme, datasett etc
* Veilederen «Slik rekrutterer du utviklere», eller «slik lager du gode utviklere av journalister»
* Redaktørnettverk på Facebook/workplace
* Oversikt «hvem kan jeg spørre om hva?» – kompetansekatalog
* AMA (Ask Me Everything)-spalte/sesjon i nyhetsbrev, på konferanser og andre møteplasser
* Bidra til mer workshopbaserte redaktørkonferanser og regionledersamlinger
* Veileder/kurs/sesjon: Slik bygger vi læringskultur

NYE MULIGHETER:

* Sesjon på høstmøtet? Gull eller tull? (inspirert av NRK Beta) dvs gi råd om hvilke nye muligheter som finnes og hvilke man bør ta i bruk uten at det krever for mye

ETIKK

* Komme med innspill ved neste revisjon av Vær varsom-plakaten
* Råd om retting og sletting på digitale flater
* Veilederen «Slik sikrer du deg» (digitalt kildevern)
* Tema på høstmøtet? Etisk forsvarlig omtale av nye nettkanaler – unngå å bidra til radikalisering

POLITIKKUTFORMING:

* Komme med innspill til NR etter kildeutvalgets rapport

**Avgrensning og sammensetning:** Utvalgets oppgaver skal avgrenses slik at det handler om redaktørfaglige spørsmål og utøvelsen av redaktørrollen. Å bidra til økt kompetanse har hovedprioritet.

Gruppen settes sammen slik at den har et arbeidsutvalg med 4-5 personer fra bransjen + NR-sekretariatet, men med et større antall hjelpere som bidrar på enkelt-tiltak. I arbeidsutvalget må det både være redaksjonelle ledere fra større og mindre mediehus. Sekretariatet ber styrets medlemmer komme med innspill til navn på deltakere i møtet.

**Navn:** Fra flere av de inviterte til idemøtet 29. august er det kommet innspill om at navnet teknologigruppe bør endres fordi det kan skape avstand og bidra til misforståelse om hva dette skal være. Ord som utvikling og løft ble spilt inn. Sekretariatet ber styret komme med innspill til navn på gruppen og satsingen.

Forslag til vedtak:

Mandatet for NRs teknologigruppe vedtas på i tråd med sekretariatets innstilling og med de endringer som ble gjort i styrets møte. Styret gir sekretariatet fullmakt til å oppnevne medlemmer i gruppen i samarbeid med Ingeborg Volan og på bakgrunn av innspill i styrets møte.